പ്ലിമത്തില് യുവാവ് അമ്മയും ബന്ധുവും അടക്കം അഞ്ചു പേരെ വെടിവെച്ചു കൊന്ന് ആത്മഹത്യ ചെയ്തു നിരവധി നാട്ടുകാര്ക്കും പരിക്ക് ബ്രിട്ടനെ ഭയപ്പെടുത്തിയ രക്തച്ചൊരിച്ചില് നടന്നത് ഇന്നലെ രാത്രിയില് കോവിഡ് പ്രതിസന്ധിയും കാലാവസ്ഥാ വ്യതിയാനവുമൊക്കെയായി പ്രകൃതി തന്നെ മനുഷ്യന് തീരാദുഃഖങ്ങള് സമ്മാനിക്കുമ്ബോള് അതുകൊണ്ടൊന്നും തൃപ്തനാകാതെ മനുഷ്യന് തന്നെ പിന്നെയും ദുരന്തങ്ങള് സൃഷ്ടിച്ചു കൊണ്ടിരിക്കുകയാണ്. ഇന്നലെ പ്ലിമത്തില് ഒരു യുവാവ് വെടിവെച്ചു കൊന്നത് സ്വന്തം അമ്മയടക്കം അഞ്ചു പേരെ. കൊലപാതക ശൃംഖലയ്ക്കൊടുവില് അതേ തോക്ക് സ്വന്തം ശരീരത്തിനു നേരെ തിരിച്ചുപിടിച്ച് ആത്മഹത്യ ചെയ്യ്യൂകയും ചെയ്തു. മരിച്ചവരില് ഒരു അഞ്ച് വയസ്സുകാരി പെണ്കുട്ടിയുമുണ്ട്. നോര്ത്ത് പ്രോസ്പെക്റ്റിലെ ഒരു പാര്ക്കിന് സമീപം ഇന്നലെ വൈകിട്ട് 6 മണിക്ക് നടന്ന സംഭവത്തില് വളര്ത്തുനായ്ക്കളേയും കൊണ്ട് നടക്കാനിറങ്ങിയ രണ്ടു പേര്ക്കും വെടിയേറ്റതായി ദൃക്സാക്ഷികള് പറയുന്നു. ഡെവന് ആന്ഡ് കോണ്വാള് പൊലീസ് സംഭവം സ്ഥിരീകരിച്ചിട്ടുണ്ട്. തികച്ചും ശാന്തമായിരുന്ന ബിഡിക്ക് ഡ്രൈവ് ഈ സംഭവത്തിനു ശേഷം ലോക്ക്ഡൗണില് ആയിട്ടുണ്ട്. അടിയന്തര സേവന വിഭാഗം ഈ ഭാഗത്ത് തമ്ബടിക്കുകയും ചെയ്തിട്ടുണ്ട്. കൂടുതല് വിവരങ്ങള്ക്കായി കാത്തിരിക്കുകയാണെന്ന് പറഞ്ഞ ഇവിടത്തെ എം പി ല്യുക്ക് പൊള്ളാര്ഡ് ജനങ്ങളോട് ശാന്തരായി വീടുകള്ക്കുള്ളില് തന്നെ കഴിയുവാന് ആവശ്യപ്പെട്ടിട്ടുണ്ട്. കഴിഞ്ഞ 11 വര്ഷത്തിനിടെ ആദ്യമായിട്ടാണ് ബ്രിട്ടനില് ഇതുപോലൊരു ക്രൂരകൃത്യം ഉണ്ടാകുന്നതെന്ന് ഹോം സെക്രട്ടരി പ്രീതി പട്ടേലും പ്രതികരിച്ചു.അക്രമിയായ യുവാവ് ഉള്പ്പടെ അറു പേര് മരിച്ച സംഭവം പക്ഷെ തീവ്രവാദി ആക്രമണമല്ലെന്ന് സുരക്ഷാ ഉദ്യോഗസ്ഥര് സ്ഥിരീകരിച്ചിട്ടുണ്ട്. വെടിയേറ്റവരില് രണ്ടു പുരുഷന്മാരും രണ്ട് സ്ത്രീകളും സംഭവസ്ഥലത്തു വെച്ചുതന്നെ മരണമടഞ്ഞു. ഒരാള് ആശുപത്രിയില് ചികിത്സയിലിരിക്കവെ ആണ് മരണമടഞ്ഞത്. വെടിയൊച്ചയും ഉറക്കെയുള്ള കരച്ചിലും സംഭവ സ്ഥലത്തു നിന്നും ഉയര്ന്നതായി ചില പരിസരവാസികള് പറയുന്നു. ചാരനിറത്തിലുള്ള വസ്ത്രമണിഞ്ഞ അക്രമകാരി അടുത്ത വീട്ടിലെ ഒരു സെമി ഓട്ടോമാറ്റിക് ഗണ്ണുമായികയറുന്നത് കണ്ടുവെന്ന് മറ്റൊരു അയല്വാസി പറയുന്നു. അവിടെ അയാള് ഒരു അമ്മയേയും കുഞ്ഞിനേയും വെടിവെച്ച് വീഴ്ത്തി. ഈ ആക്രമത്തിനു ശേഷം അക്രമി തൊട്ടടുത്ത പാര്ക്ക് വഴി രക്ഷപ്പെടുകയായിരുന്നു. പിന്നീട് ഇയാള് പാര്ക്കിലെക്ക് തിരിച്ചു വന്നു. രക്ഷപ്പെട്ട് ഓടുന്നതിനിടയിലാണ് ഇയാള് രണ്ട് വഴിപോക്കരെ വെടിവെച്ചത്. ഇയാള് പാര്ക്കില് മടങ്ങിയെത്തിയ ഉടന് വീണ്ടും വെടിശബ്ദം ഉയര്ന്നതായും സമീപവാസികള് പറയുന്നു. കൊല്ലപ്പെട്ടവരെല്ലാം അക്രമിയുടെ കുടുംബാംഗങ്ങള് ആണെന്ന റിപ്പോര്ട്ടുകള് പുറത്തുവരുന്നുണ്ടെങ്കിലും ഇക്കാര്യം സ്ഥിരീകരിച്ചിട്ടില്ല. ഇത്തരത്തില് ഒരു അക്രമം ഇതിനു മുന്പ് ബ്രിട്ടനില് ഉണ്ടായത് 2010ല് ആയിരുന്നു. അന്ന് കംബ്രിയയില് ഒരു ടാക്സി ഡ്രൈവര് 12 പേരെയാണ് വെടിവെച്ച് കൊന്നത്. മറ്റു 11 പേര്ക്ക് പരിക്കേല്ക്കുകയും ചെയ്തിരുന്നു. Stories you may Like